Olen kolme lapse ema ja pikaaegne Kostivere lasteaia direktor. Minu töö ja elu on olnud tihedalt seotud meie valla hariduse ja kogukonnaga – minu lapsed on kasvanud ja õppinud kohalikus koolis ning olen seetõttu näinud, kui oluline on, et iga laps saaks kasvada turvalises, hoolivas ja arengut toetavas keskkonnas.

Lisaks haridusele olen aastaid püüdnud kaasa aidata meie kogukonna kultuuri- ja seltsielu edendamisse. Olen **Kostivere mõisa näputöökambri** eestvedaja, kus korraldan käsitöökoolitusi, juhendan osalejaid individuaalselt ning loon võimalusi kangastelgedel kudumiseks, õmblemiseks ja loominguliseks eneseväljenduseks. Korraldan ka **loovusringi** Jõelähtme **Päevakeskuses**, pakkudes eakatele võimalust koos aega veeta ja uusi oskusi omandada.

Olen aastaid aidanud kaasa **Kostivere mõisa arengule**, taotlenud lisavõimalusi ja -ressursse – näiteks saanud mitmesuguste projektide kaudu raha näputöökambri arendamiseks ning mõisapäeva korraldamiseks. Pean oluliseks, et inimesed saaksid võimaluse kokku tulla, oma kogemusi jagada ja üksteiselt õppida. Minu jaoks on eriti oluline eri põlvkondade omavaheline suhtlus – see hoiab elus meie traditsioonid, toob esile uusi ideid ja tugevdab kogukonna ühtsust.

Pean väga oluliseks **koostööd** ja seda, et inimesed saaksid kaasa rääkida valla arengus. Teen iga päev tihedat koostööd valla **MTÜ-dega** ning **Leader-liikumise kaudu** ka naabervaldadega, et jagada kogemusi ja tuua siia uusi algatusi. Kevadel omandasin **magistrikraadi teenuse disaini ja juhtimise alal**, mis on andnud mulle tänapäevaseid teadmisi ja praktilisi võtteid, kuidas kogukonna teenuseid paremini arendada ja kasutajakesksemaks muuta.

Minu eesmärk on, et Jõelähtme vald oleks koht, kus **iga kogukonna liige – nii suur kui väike – tunneb end väärtustatu ja kaasatuna.** Usun, et kogukonna tugevus peitub koostöös, avatuses ja üksteise toetuses.